

**ข้อบังคับมหาวิทยาลัยธรรมศาสตร์**

**ว่าด้วยโครงสร้างและการบริหารงานภายในส่วนงาน (ฉบับที่ ๓) พ.ศ. ๒๕๕๙**

**........................................................**

โดยที่เป็นการสมควรปรับปรุงหลักเกณฑ์การดำเนินงานภายในส่วนงานของมหาวิทยาลัย

อาศัยอำนาจตามความในมาตรา ๒๓ ประกอบมาตรา ๑๐ มาตรา ๔๔ มาตรา ๔๖ มาตรา ๕๐
และมาตรา ๕๑ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ และโดยมติสภามหาวิทยาลัย
ในการประชุมครั้งที่ ๑๐/๒๕๕๙ เมื่อวันที่ ๓๑ ตุลาคม พ.ศ. ๒๕๕๙ เห็นชอบให้ออกข้อบังคับไว้ดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน (ฉบับที่ ๓) พ.ศ. ๒๕๕๙”

**ข้อ ๒** ข้อบังคับนี้ให้ใช้บังคับถัดจากวันประกาศเป็นต้นไป

**ข้อ ๓** ให้เพิ่มข้อความต่อไปนี้เป็น ข้อ ๕๑/๑ รองหัวหน้าภาควิชา ของลักษณะ ๑ การดำเนินงานภายในคณะหรือวิทยาลัย หมวด ๗ หน่วยงานภายในคณะหรือวิทยาลัย ส่วนที่ ๑ ภาควิชา ของข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน พ.ศ. ๒๕๕๙

**“ข้อ ๕๑/๑ รองหัวหน้าภาควิชา**

อธิการบดีโดยข้อเสนอของคณบดีที่ผ่านความเห็นชอบจากคณะกรรมการประจำคณะหรือวิทยาลัย
อาจพิจารณาแต่งตั้งผู้มีคุณสมบัติเช่นเดียวกันหัวหน้าภาควิชาเป็นรองหัวหน้าภาควิชา เพื่อทำหน้าที่
และรับผิดชอบงานตามที่หัวหน้าภาควิชามอบหมายก็ได้

ภาควิชาใดจะมีรองหัวหน้าภาควิชาได้จำนวนเท่าใดให้เป็นไปตามที่คณะกรรมการบริหารบุคคลกำหนดตามความจำเป็นและเหมาะสม”

**ข้อ ๔** ให้ยกเลิกความในข้อ ๗๑ การบริหารและผู้บริหารหน่วยงานภายใน ของข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน พ.ศ. ๒๕๕๙ และให้ใช้ความดังต่อไปนี้แทน

**“ข้อ ๗๑ การบริหารและผู้บริหารหน่วยงานภายใน**

ในสถาบันหรือสำนักอาจแบ่งหน่วยงานออกเป็นศูนย์

ในศูนย์ให้มีผู้อำนวยการศูนย์ที่อธิการบดีโดยข้อเสนอของผู้อำนวยการสถาบันหรือสำนักแต่งตั้ง
เป็นผู้รับผิดชอบงานของศูนย์ และอาจให้มีรองผู้อำนวยการศูนย์ที่อธิการบดีแต่งตั้งโดยข้อเสนอ
ของผู้อำนวยการสถาบันหรือสำนัก เพื่อทำหน้าที่และรับผิดชอบงานตามที่ผู้อำนวยการศูนย์มอบหมายก็ได้

ผู้อำนวยการศูนย์มีวาระการดำรงตำแหน่งคราวละสามปี และอาจได้รับแต่งตั้งอีกก็ได้ แต่จะดำรงตำแหน่งเกินกว่าสองวาระติดต่อกันมิได้ และให้นำความในข้อ ๕๘ มาใช้บังคับกับผู้อำนวยการศูนย์โดยอนุโลม

ศูนย์ใดจะมีรองผู้อำนวยการศูนย์ได้จำนวนเท่าใดให้เป็นไปตามที่คณะกรรมการบริหารบุคคลกำหนดตามความจำเป็นและเหมาะสม”

**ข้อ ๕** ให้เพิ่มข้อความต่อไปนี้เป็น ข้อ ๘๐/๑ รองผู้อำนวยการสำนักงาน ของลักษณะ ๓
การดำเนินงานภายในสำนักงาน หมวด ๓ การดำเนินงานภายในสำนักงานและส่วนงานที่เรียกชื่ออย่างอื่นที่มีฐานะทียบเท่าสำนักงานที่ทำหน้าที่หลักด้านการให้บริการและสนับสนุนการศึกษา ส่วนที่ ๑ ผู้อำนวยการสำนักงาน ของข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน
พ.ศ. ๒๕๕๙ ซึ่งแก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน (ฉบับที่ ๒) พ.ศ. ๒๕๕๙

**“ข้อ ๘๐/๑ รองผู้อำนวยการสำนักงาน**

อธิการบดีโดยข้อเสนอของผู้อำนวยการสำนักงานที่ได้รับความเห็นชอบจากคณะกรรมการอำนวยการสำนักงาน อาจพิจารณาแต่งตั้งผู้ที่มีคุณสมบัติเช่นเดียวกับผู้อำนวยการสำนักงานเป็นรองผู้อำนวยการสำนักงานเพื่อทำหน้าที่และรับผิดชอบงานตามที่ผู้อำนวยการสำนักงานมอบหมายก็ได้

สำนักงานใดจะมีรองผู้อำนวยการสำนักงานได้จำนวนเท่าใดให้เป็นไปตามที่คณะกรรมการบริหารบุคคลกำหนดตามความจำเป็นและเหมาะสม”

**ข้อ ๖** ให้เพิ่มความต่อไปนี้เป็น ข้อ ๘๗/๑ รองผู้อำนวยการสำนักงาน ของลักษณะ ๓ การดำเนินงานภายในสำนักงาน หมวด ๔ สำนักงานที่มีหน้าที่สนับสุนมหาวิทยาลัยเพื่อความเป็นเลิศ ส่วนที่ ๑ ผู้อำนวยการสำนักงาน ของข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน
พ.ศ. ๒๕๕๙ ซึ่งแก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน (ฉบับที่ ๒) พ.ศ. ๒๕๕๙

**“ข้อ ๘๗/๑ รองผู้อำนวยการสำนักงาน**

อธิการบดีโดยข้อเสนอของผู้อำนวยการสำนักงานที่ได้รับความเห็นชอบจากคณะกรรมการอำนวยการสำนักงาน อาจพิจารณาแต่งตั้งผู้ที่มีคุณสมบัติเช่นเดียวกับผู้อำนวยการสำนักงานเป็นรองผู้อำนวยการสำนักงานเพื่อทำหน้าที่และรับผิดชอบงานตามที่ผู้อำนวยการสำนักงานมอบหมายก็ได้

สำนักงานใดจะมีรองผู้อำนวยการสำนักงานได้จำนวนเท่าใดให้เป็นไปตามที่คณะกรรมการบริหารบุคคลกำหนดตามความจำเป็นและเหมาะสม”

**ข้อ ๗** ให้เพิ่มข้อความต่อไปนี้เป็นข้อ ๙๓/๑ รองผู้อำนวยการศูนย์ ของลักษณะ ๓ การดำเนินงานภายในสำนักงาน หมวด ๔ สำนักงานที่มีหน้าที่สนับสนุนมหาวิทยาลัยเพื่อความเป็นเลิศ ส่วนที่ ๓ หน่วยงานภายในสำนักงาน ของข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน พ.ศ. ๒๕๕๙ ซึ่งแก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน (ฉบับที่ ๒) พ.ศ. ๒๕๕๙

**“ข้อ ๙๓/๑ รองผู้อำนวยการศูนย์**

อธิการบดีโดยข้อเสนอของผู้อำนวยการสำนักงานที่ได้รับความเห็นชอบจากคณะกรรมการอำนวยการสำนักงาน อาจพิจารณาแต่งตั้งผู้ที่มีคุณสมบัติเช่นเดียวกับผู้อำนวยการศูนย์เป็นรองผู้อำนวยการศูนย์
เพื่อทำหน้าที่และรับผิดชอบงานตามที่ผู้อำนวยการศูนย์มอบหมายก็ได้

ศูนย์ใดจะมีรองผู้อำนวยการศูนย์ได้จำนวนเท่าใดให้เป็นไปตามที่คณะกรรมการบริหารบุคคลกำหนดตามความจำเป็นและเหมาะสม”

 ประกาศ ณ วันที่ ๓๑ ตุลาคม พ.ศ. ๒๕๕๙

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย